အရဟာသုတ်

-အံ၊၂၊၅၀၉။ အံ၊မြန်၊၂၊၆၃၄။ -အင်္ဂုတ္တရနိကာယ၊ သတ္တကနိပါတ၊ ၉-သမဏဝဂ္ဂ၊ အဋ္ဌမသုတ်။ သက္ကာယဒိဋ္ဌိ၊ ဝိစိကိစ္ဆာ၊ သီလဗ္ဗတပရာမာသ၊ ရာဂ၊ ဒေါသ၊ မောဟ၊ မာနဟူသော တရား ၇-ပါးတို့မှ ဝေးကွာသောကြောင့် “အရဟာ” မည်၏ဟု ဟောတော်မူသည့်သုတ်။ ပခုက္ကူမြို့ မဟာဝိသုတာရာမတိုက်၊ သာသနဓဇ သိရီပဝရ ဓမ္မာစရိယ၊ B.A (ဝိဇ္ဇာဂုဏ်ထူး-သီရိလင်္ကာ)၊ အဂ္ဂမဟာပဏ္ဍိတ ဘဒ္ဒန္တ ကေလာသမဟာထေရ် တိပိဋကသူစိကျမ်း နှင့် နိုင်ငံတော်ပရိယတ္တိသာသနာ့ တက္ကသိုလ် (ရန်ကုန်) ဒုတိယပါမောက္ခချုပ်၊ အဂ္ဂမဟာပဏ္ဍိတ ဘဒ္ဒန္တကုမာရထေရ် တိပိဋက သုတ္တသူစိ ဝိဘာဝိနီ အရဟာသုတ် သည် မြတ်စွာဘုရားဟောကြားတော်မူခဲ့သည့် သုတ္တန်တစ်ခု ဖြစ်သည်။ ဤသုတ္တန်တွင် မြတ်စွာဘုရားသည် တရားခုနစ်မျိုးမှ ဝေးကွာသည်၏ အဖြစ်ကြောင့် အရဟာမည်ပုံကို ဟောကြားတော်မူခဲ့သည်။ အရဟာသုတ် ရဟန်းတို့ တရားခုနစ်မျိုးတို့မှ ဝေးကွာသည်၏ အဖြစ်ကြောင့် အရဟာ မည်၏။ အဘယ်ခုနစ်မျိုးတို့နည်း ဟူမူ - ထင်ရှားရှိသော ခန္ဓာငါးပါး၌ အမြင်မှားမှု ‘သက္ကာယဒိဋ္ဌိ’ မှ ဝေးကွာ၏။ မဝေခွဲနိုင်မှု ‘ဝိစိကိစ္ဆာ’ မှ ဝေးကွာ၏။ ခွေး နွား စသည်တို့၏ အလေ့အကျင့်ကို အမှန်ဟု မှားသောအားဖြင့် သုံးသပ်မှု ‘သီလဗ္ဗတပရာမာသ” မှ ဝေးကွာ၏။ စွဲမက်မှု ‘ရာဂ’ မှ ဝေးကွာ၏။ အမျက်ထွက်မှု ‘ဒေါသ’ မှ ဝေးကွာ၏။ တွေဝေမှု ‘မောဟ’ မှ ဝေးကွာ၏။ ထောင်လွှာမှု ‘မာန’ မှ ဝေးကွာ၏။ ရဟန်းတို့ ဤတရားခုနစ်မျိုးတို့မှ ဝေးကွာသည်၏ အဖြစ်ကြောင့် အရဟာ မည်၏ ဟု(မိန့်တော်မူ၏)။ ကိုးကား ကဏ္ဍ:အင်္ဂုတ္တရနိကာယ်